अब शॉपिंग-फोन वजह, सिर-गले पर सबसे ज्यादा चोट, पिटाई के पीछे पुरुषों का गुस्सा और नशा
Nawazuddin Siddiqui Vs Aaliya Siddiqui Domestic Violence आज जानिए आखिर घर-परिवार में क्यों पिटती हैं महिलाएं, उन्हें कैसी चोट आती हैं और जिंदगी पर इसका कैसा असर पड़ता है।
फिल्म स्टार नवाजुद्दीन सिद्दीकी पर उनकी पत्नी आलिया ने क्रूरता, मारपीट, घर में कैद करने और खाना न देने जैसे गंभीर आरोप लगाए हैं। नवाजुद्दीन के साथ उनके परिवार को भी डोमेस्टिक वॉयलेंस का आरोपी बताया है। मामला कोर्ट में है।
गुजरे जमाने की सुपरस्टार जीनत अमान को भी उनके पार्टनर संजय खान ने क्रूरता के साथ पीटा था। जिससे जीनत का जबड़ा, पसलियां टूट गई थीं और एक आंख खराब हो गई थी। आम महिलाएं ही नहीं, बिजनेसवुमन से लेकर फिल्म एक्ट्रेस तक प्रेमी, पति और परिवार की हिंसा का शिकार होती रही हैं।
प्रेमी, पति और ससुराल वालों के हाथों महिलाएं कटती, पिटती और मरती हैं, लेकिन इस हिंसा के खिलाफ आवाज नहीं उठातीं। रिसर्च बताती है कि 10 में से 7 महिलाएं पिटने के बावजूद कभी पुलिस से शिकायत तक नहीं करतीं। इसके बावजूद 20 साल में घरेलू हिंसा के करीब 20 लाख केस दर्ज हो चुके हैं।
स्टोरी में आगे बढ़ने से पहले इस पोल पर अपनी राय भी साझा करते चलिए-
हालांकि, मेट्रो हॉस्पिटल, नोएडा की वरिष्ठ मनोचिकित्सक डॉ. अवनि तिवारी कहती हैं कि अब अवेयरनेस आ रही है, जिसके कारण केस बढ़ रहे हैं:
आज जानिए आखिर घर-परिवार में क्यों पिटती हैं महिलाएं, उन्हें कैसी चोट आती हैं और जिंदगी पर इसका कैसा असर पड़ता है।
झगड़े की नई वजहें, पति-प्रेमियों से पिटतीं महिलाएं
पिछले 20 साल में लाइफस्टाइल बदली तो पति-पत्नी के बीच झगड़े की वजहों ने भी नई शक्ल ले ली। दिनभर दफ्तर में खट कर आई पत्नी अगर घर के काम में पति से मदद मांग ले तो बदले में उसे सिर्फ ताने ही नहीं, बल्कि मार भी खानी पड़ती है। कहीं पति को पत्नी का फ्रेंड्स से बात करना नहीं भाता, तो कहीं सोशल साइट्स पर बीवी की एक्टिविटीज गुस्सा दिलाती हैं।
स्मार्टफोन यूज करने, खुद के कमाए पैसों से शॉपिंग करने जैसी वजहें घरेलू हिंसा बढ़ा रही हैं। सिर्फ शराब की लत ही नहीं, अब स्मार्टफोन और सोशल मीडिया का नशा भी पुरुषों को आक्रामक बना रहा है। पति या पत्नी की मोबाइल फोन की लत से परेशान दूसरा पार्टनर अगर उसे इस बात के लिए टोक भर दे, तो झगड़ा तय समझिए।
बच्चे की देखभाल से लेकर घर के कामों में बंटवारे की बात वर्किंग कपल्स के बीच झगड़े की वजह बन चुकी है। हालात ऐसे हो जाते हैं कि एक ही गाड़ी के दो पहिए फिर अलग-अलग दिशा में भागना चाहते हैं। इस रस्साकशी में अक्सर पुरुष भारी पड़ता है और महिलाएं पिटती हैं।
परिवार में हिंसा झेलने वाली ये महिलाएं कई बार गंभीर तौर पर घायल होकर अपंगता झेलने के अलावा जान भी गंवा देती हैं। शरीर के चोटों से पीड़िता का नर्वस सिस्टम और रिप्रोडक्टिव ऑर्गन्स भी प्रभावित होते हैं। पार्टनर की पिटाई की वजह से गर्भपात तक हो जाता है।
स्त्री का गर्भनिरोधक के इस्तेमाल की डिमांड भी हिंसा की वजह बनती है। ऐसे में महिलाओं के लिए अनचाही प्रेग्नेंसी और HIV/AIDS का खतरा भी बढ़ जाता है।
महिलाओं के गले और सिर में सबसे ज्यादा लगती है चोट
5 देशों- इंडिया, कनाडा, अमेरिका, नीदरलैंड और डेनमार्क में हुई एक ग्लोबल रिसर्च के मुताबिक घरेलू हिंसा की शिकार महिलाओं के गले और सिर में सबसे ज्यादा चोट नजर आती है। जर्नल 'द लैंसेट' पर मौजूद इस रिपोर्ट के मुताबिक पिटाई के कारण महिलाओं की कोहनी, कलाई और कंधे उखड़ जाते हैं। टखने और जबड़ा टूट जाता है। शरीर पर नील पड़ते हैं और आंखें सूज जाती हैं।
बोस्टन में इमरजेंसी रेडियोलॉजिस्ट भारती खुराना की रिसर्च के मुताबिक भले ही यह माना जाता है कि घर-परिवार में मारपीट से महिलाओं के सिर और चेहरे पर सबसे ज्यादा चोट आती है। लेकिन, हाथ-पैर में आई चोट के जरिए भी पता लगा सकते हैं कि ये चोट दुर्घटना से लगी है या उसकी पिटाई हुई है। मारपीट के कारण हाथ-पैर में फ्रैक्चर हो जाते हैं। इन अंगों में सूजन आ जाती है। स्किन कट-फट जाती है। टिश्यूज के फटने से इंफेक्शन हो जाता है।
शरीर का कोई हिस्सा ऐसा नहीं है, जहां महिलाओं को चोट नहीं लगती...
रिप्रोडक्टिव ऑर्गन्स पर पड़ता है बुरा असर
पार्टनर के दूसरी महिलाओं से संबंध हों, तो सेक्शुअल और फिजिकल वॉयलेंस झेलने वाली महिला को सर्वाइकल कैंसर होने का खतरा 11 गुना बढ़ जाता है। ऐसी महिलाओं को पीरियड्स में असहनीय दर्द होता है, जिसे ‘डिसमेनोरिया’ कहते हैं। स्ट्रेस से डिसमेनोरिया का खतरा दोगुना हो जाता है।
प्रेग्नेंसी में अच्छा खाना न मिलने, मारपीट से गर्भ में पल रहे बच्चे की सेहत भी खराब हो जाती है। जन्म के समय वजन कम रहता है। कई बार गर्भ में बच्चे की मृत्यु हो जाती है। घरेलू हिंसा में कई बार एब्यूजिव पार्टनर अननेचुरल सेक्स का दबाव बनाते हैं। इस क्रूरता के कारण प्राइवेट पार्ट्स चोटिल हो जाते हैं और ब्लीडिंग तक होने लगती है।
महिलाएं पति की बेवफाई का विरोध नहीं कर पातीं। वे न तो संबंध बनाने से मना कर पाती हैं और न ही कंडोम यूज करने के लिए पति को मना पाती हैं। इससे उन्हें HIV/AIDS का खतरा दोगुना हो जाता है। कई मामलों में हिंसक पति प्रेग्नेंसी को हथियार की तरह यूज करते हैं, इसलिए वो गर्भनिरोधक का विरोध करते हैं।
पार्टनर की मारपीट का इंटिमेसी पर बुरा असर पड़ता है। इमोशनल बॉन्डिंग और फिजिकल रिलेशन की चाहत खत्म हो जाती है। पार्टनर के जबरदस्ती करने पर महिलाएं डर, दुख, गुस्से और दर्द से जूझती हैं। वे आपबीती किसी से शेयर नहीं कर पाती जो उनकी मेंटल हेल्थ के लिए बुरा है।
पिटाई के कारण महिलाएं कई तरह की बीमारियों का शिकार हो जाती हैं:
दहेज के लिए 1.38 लाख महिलाओं को मार दिया
जर्नल 'BMC Women’s Health' ने नेशनल क्राइम रिकॉर्ड ब्यूरो (NCRB) की करीब 20 साल की रिपोर्ट्स पर रिसर्च की। इसमें पाया गया कि भारत में 2001 से 2018 के बीच घरेलू हिंसा में 53 फीसदी की बढ़ोतरी हुई। इस दौरान करीब 15.50 लाख महिलाओं को पति और उनके रिश्तेदारों की क्रूरता का शिकार होना पड़ा। 1.38 लाख महिलाओं की हत्या दहेज के लिए कर दी गई।
हर घंटे 5 महिलाएं कर लेती हैं आत्महत्या
घर में होने वाली हिंसा की शिकार 10 में से 3 महिलाएं आत्महत्या करने को मजबूर हो जाती हैं। NCRB के मुताबिक 2021 में 45,026 महिलाओं ने आत्महत्या की। यानी हर घंटे 5 महिलाओं ने अपनी जान दी।
ये केवल वो मामले हैं, जिनमें केस दर्ज हुए। रिपोर्ट बताती हैं कि देश में 41 फीसदी महिलाएं घरेलू हिंसा झेलती हैं। घर में हिंसा का सामना कर रहीं करीब 33 फीसदी महिलाएं ही पुलिस से शिकायत कर पाती हैं।
ये 6 राज्य महिलाओं के लिए रेड जोन हैं, जहां उन्हें पति और रिश्तेदारों की क्रूरता का सामना सबसे ज्यादा करना पड़ता है:
10 फीसदी का ही ट्रायल, 1 फीसदी मामलों में सजा
घरेलू हिंसा से जुड़े जितने मामले दर्ज होते हैं, उनमें से 10 फीसदी का ट्रायल भी सालभर में पूरा नहीं हो पाता है। 2018 में पति और रिश्तेदारों की क्रूरता से जुड़े 6.50 लाख मामले ट्रायल के लिए भेजे गए, लेकिन इनमें से 7 फीसदी मामलों का भी ट्रायल नहीं पूरा हो सका। जिन मामलों में ट्रायल पूरा हुआ भी, उनमें से सिर्फ 6,921 केस में दोषियों को सजा सुनाई गई। यानी कुल दर्ज हुए मामलों में केवल 1 फीसदी को सजा मिली।
कानूनी तरीके कम, समाज की सोच हावी; इसलिए अधूरा न्याय
कानपुर में एडवोकेट नंद किशोर सिंह कहते हैं कि कानूनी कार्रवाई भी समाज की मर्दाना सोच से अछूती नहीं रह पाती। पीड़िता को न्याय दिलाने में शामिल पुलिस से लेकर वकील और दूसरे लोग डोमेस्टिक वॉयलेंस को पति-पत्नी के बीच का निजी झगड़ा मान लेते हैं। कानून की वजह से केस तो दर्ज हो जाता है, लेकिन उसके बाद न तो जांच होती है और न ही कोई दूसरी कार्रवाई। कोर्ट के सामने समय पर रिपोर्ट न पेश करने की वजह से मामले खारिज हो जाते हैं।
मारपीट के इन मामलों की जांच-पड़ताल में मेडिकल रिपोर्ट और फोरेंसिक इन्वेस्टिगेशन जैसे साइंटिफिक तरीकों से ज्यादा अहमियत रिश्तेदारों की गवाही को दी जाती है। जो आमतौर पर समझौता कराने की कोशिशों में जुटे होते हैं। इस कारण वे खुलकर सच बोलने से भी बचते हैं। जिससे दोषियों का बच निकलना आसान हो जाता है।
मारपीट का विरोध क्यों नहीं कर पातीं महिलाएं
डॉ. अवनि तिवारी के मुताबिक सोसायटी में बच्चों या नौकरों को पीटना सामान्य माना जाता है, वैसे ही औरतों की पिटाई को भी नॉर्मल माना जाता है। सोसायटी की सोच है कि स्त्री को मारपीट से ही समझाया और कंट्रोल किया जा सकता है। डॉ. अवनि कहती हैं कि लड़कियां अपनी भाभी, मां को चुपचाप पिटते देखती हैं। उन्हें भी यही सिखाया जाता है कि हर घर में यह सब होता है।
समाज महिला को सलाह देता है- पति को उकसाओ मत
मायके और पड़ोसियों का भी यही जवाब होता है। सास कहती है कि हमारे साथ भी होता था। या तुमने ही कुछ किया होगा, पति को उकसाओ मत। यह जताया जाता है कि पत्नी की ही गलती है, इसलिए इसके खिलाफ मत बोलो। यही चीजें उसके मन में भी बैठ जाती हैं। फिर आगे जाकर वे खुद अपनी बहू और बेटियों के साथ भी वैसा ही व्यवहार करने लगती हैं। एक बार हाथ उठाने पर आवाज नहीं उठाई, तो फिर यह सिलसिला जारी रहता है। आखिर में आवाज उठाना मुश्किल होता है।
आखिर क्यों पुरुष हो जाते हैं हिंसक
डॉ. अवनि बताती हैं कि पार्टनर के हिंसक बर्ताव के 2 प्रमुख कारण हैं।
पहला गुस्सा है। स्ट्रेस की वजह से छोटी-छोटी बातों पर गुस्सा, चिड़चिड़ापन। जब पति स्ट्रेस में होता है, तो पत्नी को पीट देता है। दूसरा कारण है, नशा। अल्कोहल, चरस, गांजा जैसे नशे की लत के शिकार पुरुष मारपीट शुरू कर देते हैं। जब कोई पहले से तनाव का शिकार है, तो खाने में नमक ज्यादा होने पर भी उसका गुस्सा भड़क उठता है।
महिलाएं छुपाती हैं, बचते हैं पुरुष
कई बार महिलाएं असलियत बताने से बचती हैं, बहाने बनाती हैं कि गिर गई थी। इसकी वजह शर्मिंदगी होती है। पति अक्सर यह स्वीकार नहीं करना चाहते कि उनसे कुछ गड़बड़ हो रही है। साइकेट्रिस्ट या साइकोलॉजिस्ट को काउंसलिंग की प्रक्रिया में एनजीओ, सोशल वर्कर, घर के बाकी सदस्यों को शामिल करना पड़ता है, ताकि इसका हल खोजा जा सके।
वहीं, मेंटल हेल्थ प्रोफेशनल सबसे पहले गुस्से, चिड़चिड़ेपन की वजह पता करने की कोशिश करता है। अगर इसकी वजह कोई नशा है, तो उसे छुड़ाने की पूरी कोशिश की जाती है।
पति पर निर्भर होने की वजह से झेलती हैं हिंसा
दिल्ली-एनसीआर में महिलाओं के हक की लड़ाई लड़ने वाली एडवोकेट रूपा सोमासुंदरन कहती हैं कि जो महिलाएं कोई बिजनेस या जॉब नहीं कर रही हैं, वे पाई-पाई के लिए पति और परिवार पर निर्भर होती हैं। शादी भले ही अच्छी न चल रही हो, लेकिन तलाक लेने की बात तक नहीं सोच सकती हैं, क्योंकि उनसे जुड़ा हर रिश्तेदार उन्हें यह सलाह देता है कि पति का बात मान लो।
इस क्रूरता पर कैसे लगाएं लगाम
मारपीट की शिकार महिलाएं आमतौर पर इलाज कराने के लिए घर से बाहर नहीं निकलतीं। अगर चोट बहुत गंभीर हो, तो कई बार उन्हें उसी एब्यूजर के साथ डॉक्टर के पास जाना पड़ता है, जिसने उन्हें पीटा था। इन हालात में वे डॉक्टर को भी अपने मन की बात नहीं बता पाती हैं।
फिजिशियन, गाइनेकोलॉजिस्ट, आंख के डॉक्टर और ENT एक्सपर्ट्स फिजिकल एब्यूज झेलने वाली महिलाओं की पहचान आसानी से कर सकते हैं। यही वजह है कि USA, फ्रांस जैसे कुछ देशों में अगर डॉक्टर को लगता है कि उसकी मरीज घरेलू हिंसा की शिकार है, तो उसे पुलिस को इसकी जानकारी देनी होती है।
भारत में भी ऐसे कदम उठाए जाने की जरूरत है, ताकि महिलाओं को इस हिंसा से बचाया जा सके:
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।